Document ID: 32014R0808

IZVEDBENA UREDBA KOMISIJE (EU) št. 808/2014
z dne 17. julija 2014
o določitvi pravil za uporabo Uredbe (EU) št. 1305/2013 Evropskega parlamenta in Sveta o podpori za razvoj podeželja iz Evropskega kmetijskega sklada za razvoj podeželja (EKSRP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (1) ter zlasti člena 8(3), člena 12, člena 14(6), člena 41, člena 54(4), člena 66(5), člena 67, člena 75(5) in člena 76(1),
ob upoštevanju naslednjega:
(1)
Uredba (EU) št. 1305/2013 določa splošna pravila, ki urejajo podporo Unije za razvoj podeželja, financirano iz Evropskega kmetijskega sklada za razvoj podeželja (EKSRP), ter dopolnjujejo skupne določbe o evropskih strukturnih in investicijskih skladih, določene v drugem delu Uredbe (EU) št. 1303/2013 Evropskega parlamenta in Sveta (2). Za zagotovitev nemotenega delovanja in enotne uporabe novega pravnega okvira, ki ga vzpostavljata navedeni uredbi, je bila Komisija pooblaščena za sprejetje določenih pravil o izvajanju okvira.
(2)
Določiti bi bilo treba pravila o predstavitvi vsebine programov razvoja podeželja, ki temeljijo zlasti na zahtevah iz člena 8 Uredbe (EU) št. 1305/2013 in člena 27 Uredbe (EU) št. 1303/2013. Poleg tega bi bilo treba določiti, katera izmed teh pravil o predstavitvi se uporabljajo tudi za programe, namenjene skupnim instrumentom za neomejena jamstva in listinjenje, ki zagotavljajo kapitalsko olajšavo, ki jo izvaja Evropska investicijska banka (v nadaljnjem besedilu: EIB), iz člena 28 Uredbe (EU) št. 1303/2013. Določiti bi bilo treba tudi pravila o vsebini nacionalnih okvirov.
(3)
Določiti bi bilo treba postopke in časovne razporede za odobritev nacionalnih okvirov.
(4)
Zaradi sistematizacije sprememb programov razvoja podeželja bi bilo treba določiti pravila o predložitvi in pogostosti sprememb. Namen je čim bolj zmanjšati administrativno breme in hkrati dopustiti prilagodljivost za jasno opredeljene nujne in posebne primere.
(5)
Določiti bi bilo treba pravila o spremembah nacionalnih okvirov, vključno s časovnim razporedom, zlasti za olajšanje sprememb nacionalnih okvirov držav članic, ki izvajajo regionalne programe.
(6)
Za zagotovitev učinkovite uporabe sredstev EKSRP bi bilo treba vzpostaviti sisteme vavčerjev ali enakovredne sisteme za plačevanje stroškov udeležencev za prenos znanja in dejavnosti informiranja, da se zagotovi jasna povezava povrnjenih izdatkov z zadevnim, upravičenim usposabljanjem ali prenosom znanja, ki ga je prejel udeleženec.
(7)
Za zagotovitev, da se izbere ponudnik storitev, ki zagotavlja najboljše razmerje med kakovostjo in ceno, mora izbor organov ali subjektov, ki ponujajo storitve svetovanja, potekati v skladu z veljavnimi nacionalnimi pravili o javnih naročilih.
(8)
Končna plačila naj bi se odobrila le ob pravilnem izvajanju poslovnih načrtov, zato bi bilo treba določiti skupne parametre za takšne presoje. Poleg tega bi bilo treba za olajšanje dostopa mladih kmetov, ki prvič vzpostavljajo kmetijsko gospodarstvo, do drugih ukrepov v okviru ukrepa razvoja kmetij in podjetij iz člena 19 Uredbe (EU) št. 1305/2013 določiti pravila o zajemu več ukrepov v poslovnih načrtih in o postopku odobritve povezanih vlog.
(9)
Državam članicam bi bilo treba dovoliti, da podporo za obveznosti v okviru kmetijsko-okoljskih-podnebnih ukrepov ter ukrepov ekološkega kmetovanja in dobrobiti živali zaradi posebne narave teh obveznosti izračunajo na podlagi enot, ki niso opredeljene v Prilogi II k Uredbi (EU) št. 1305/2013. Določiti bi bilo treba pravila o spoštovanju najvišjih dovoljenih zneskov, izjemah pri plačilih na glavo velike živine in količnikih za pretvorbo različnih kategorij živali v glave velike živine.
(10)
Za zagotovitev preglednega in preverljivega izračuna dodatnih stroškov in izpada dohodka za ukrepe iz členov 28 do 31, 33 in 34 Uredbe (EU) št. 1305/2013 bi bilo treba opredeliti določene skupne elemente izračuna, ki veljajo za vse države članice.
(11)
Za preprečitev preplačila in večjega administrativnega bremena bi bilo treba določiti pravila o kombiniranju nekaterih ukrepov.
(12)
Določiti bi bilo treba pravila o začetku delovanja nacionalnih mrež za podeželje in o strukturi teh mrež, da se zagotovi njihovo učinkovito in pravočasno delovanje ob izvajanju programa.
(13)
Za zagotovitev informiranja in obveščanja javnosti o dejavnostih za razvoj podeželja, ki prejemajo podporo iz EKSRP, mora organ upravljanja izpolnjevati svoje obveznosti, ki jih je treba podrobneje določiti v tej uredbi. Organ upravljanja bi moral svoja splošna prizadevanja glede informiranja in obveščanja javnosti preoblikovati v strategijo ter z vzpostavitvijo enotnega spletišča ali spletnega portala ozaveščati javnost o ciljih politike razvoja podeželja in povečati dostopnost in preglednost informacij o možnostih financiranja. Opredeliti bi bilo treba določbo o odgovornosti upravičencev glede obveščanja o podpori iz EKSRP, namenjeni njihovim projektom.
(14)
Da bi olajšali vzpostavitev skupnega sistema spremljanja in vrednotenja, bi bilo treba opredeliti skupne elemente tega sistema, vključno s kazalniki in načrtom vrednotenja.
(15)
Opredeliti bi bilo treba glavne elemente letnega poročila o izvajanju iz člena 75 Uredbe (EU) št. 1305/2013 in minimalne zahteve za načrt vrednotenja iz člena 56 Uredbe (EU) št. 1303/2013.
(16)
Ukrepi iz te uredbe so v skladu z mnenjem Odbora za razvoj podeželja -
SPREJELA NASLEDNJO UREDBO:
Člen 1
Vsebina
V tej uredbi so določena pravila o izvajanju Uredbe (EU) št. 1305/2013 v zvezi s predstavitvijo programov razvoja podeželja, postopki in časovnimi razporedi za odobritev in spremembe programov razvoja podeželja in nacionalnih okvirov, vsebino nacionalnih okvirov, informiranjem in obveščanjem javnosti o programih razvoja podeželja, izvajanjem nekaterih ukrepov za razvoj podeželja, spremljanjem in vrednotenjem ter poročanjem.
Člen 2
Vsebina programov razvoja podeželja in nacionalnih okvirov
Predstavitev vsebine programov razvoja podeželja iz člena 27 Uredbe (EU) št. 1303/2013 in člena 8 Uredbe (EU) št. 1305/2013, nacionalnih programov, namenjenih skupnim instrumentom za neomejena jamstva in listinjenje, ki zagotavljajo kapitalsko olajšavo, ki jo izvaja Evropska investicijska banka (EIB), iz člena 28 Uredbe (EU) št. 1303/2013 ter nacionalnih okvirov iz člena 6(3) Uredbe (EU) št. 1305/2013 je določena v skladu s Prilogo I k tej uredbi.
Člen 3
Sprejetje nacionalnih okvirov
Nacionalni okviri iz člena 6(3) Uredbe (EU) št. 1305/2013 se sprejmejo v skladu s členom 29 Uredbe (EU) št. 1303/2013.
Člen 4
Spremembe programov razvoja podeželja
1. Predlogi za spremembo programov razvoja podeželja in posebnih programov za vzpostavitev in delovanje nacionalnih mrež za podeželje vključujejo zlasti naslednje informacije:
(a)
vrsto predlagane spremembe;
(b)
razloge in/ali težave pri izvajanju, ki upravičujejo spremembo;
(c)
pričakovane učinke spremembe;
(d)
vpliv spremembe na kazalnike;
(e)
povezavo med spremembo in partnerskim sporazumom iz poglavja II naslova II Uredbe (EU) št. 1303/2013.
2. Vrsto spremembe programa iz člena 11(a)(i) Uredbe (EU) št. 1305/2013 je mogoče predlagati največ trikrat v času trajanja programskega obdobja.
Na koledarsko leto in na program je mogoče predložiti en predlog za vse druge vrste sprememb skupaj, razen leta 2023, ko je mogoče predložiti več kot en predlog za spremembe, ki se nanašajo izključno na prilagoditev finančnega načrta, vključno z morebitnimi posledičnimi spremembami načrta kazalnikov.
Prvi in drugi pododstavek se ne uporabljata:
(a)
če je treba sprejeti nujne ukrepe zaradi naravnih nesreč in katastrofičnih dogodkov, ki jih je uradno priznal pristojni nacionalni javni organ, ali
(b)
če je sprememba potrebna zaradi spremembe pravnega okvira Unije ali
(c)
po pregledu uspešnosti iz člena 21 Uredbe (EU) št. 1303/2013 ali
(d)
v primeru spremembe prispevka EKSRP, načrtovanega za posamezno leto, iz člena 8(1)(h)(i) Uredbe (EU) št. 1305/2013 zaradi sprememb v zvezi z letno razdelitvijo po državah članicah iz člena 58(7) navedene uredbe.
3. Države članice svoj zadnji predlog za vrsto spremembe programa iz člena 11(a)(iii) Uredbe (EU) št. 1305/2013 predložijo Komisiji do 30. septembra 2020.
Druge vrste sprememb programa se Komisiji predložijo do 30. septembra 2023.
4. Če se s spremembo programa spremenijo kateri koli podatki, vključeni v preglednico nacionalnega okvira iz drugega pododstavka člena 6(3) Uredbe (EU) št. 1305/2013, odobritev spremembe programa velja tudi kot odobritev zadevne revizije te preglednice.
Člen 5
Sprememba nacionalnih okvirov
1. Za spremembe nacionalnih okvirov se smiselno uporabljajo člen 30 Uredbe (EU) št. 1303/2013, člen 11 Uredbe (EU) št. 1305/2013 ter člen 4(1)(b) in (c) te uredbe.
2. Države članice, ki so se odločile predložiti nacionalne okvire s preglednico iz drugega pododstavka člena 6(3) Uredbe (EU) št. 1305/2013, lahko Komisiji predložijo spremembe nacionalnega okvira v zvezi s to preglednico, ob upoštevanju stopnje izvajanja svojih različnih programov.
3. Komisija po odobritvi sprememb iz odstavka 2 prilagodi finančne načrte zadevnih programov iz člena 8(1)(h) Uredbe (EU) št. 1305/2013 revidirani preglednici, če:
(a)
ostane skupni prispevek EKSRP na program za celotno programsko obdobje nespremenjen;
(b)
ostane skupna dodelitev EKSRP zadevni državi članici nespremenjena;
(c)
ostanejo letne razdelitve programa za leta pred letom revizije nespremenjene;
(d)
se upošteva letna dodelitev EKSRP zadevni državi članici;
(e)
se upošteva skupno financiranje EKSRP za okoljske in podnebne ukrepe iz člena 59(6) Uredbe (EU) št. 1305/2013.
4. Razen v primerih nujnih ukrepov zaradi naravnih nesreč ali katastrofičnih dogodkov, ki jih je uradno priznal pristojni nacionalni javni organ, se lahko spremembe pravnega okvira ali spremembe na podlagi pregleda uspešnosti iz člena 21 Uredbe (EU) št. 1303/2013 in zahtevki za spremembo nacionalnega okvira iz odstavka 2 predložijo le enkrat na koledarsko leto pred 1. aprilom. Z odstopanjem od drugega pododstavka člena 4(2) so poleg predloga za spremembe, predloženega za isto leto, dovoljene tudi spremembe programov na podlagi takšne revizije.
5. Izvedbeni akt za odobritev spremembe se sprejme pravočasno, tako da se lahko zadevne proračunske obveznosti spremenijo pred koncem leta, v katerem je bila predložena revizija.
Člen 6
Prenos znanja in dejavnosti informiranja
1. Države članice lahko s sistemom vavčerjev ali drugim enakovrednim sistemom zagotovijo možnost kritja izdatkov, povezanih s stroški potovanja, nastanitve in dnevnic udeležencev v zvezi s prenosom znanja in dejavnostmi informiranja iz člena 14 Uredbe (EU) št. 1305/2013, ter povezanih izdatkov za nadomeščanje kmetov.
2. V zvezi s sistemi iz odstavka 1 države članice zagotovijo:
(a)
da obdobje veljavnosti vavčerja ali enakovrednega sredstva ne presega enega leta;
(b)
pravila za pridobitev vavčerjev ali enakovrednih sredstev, zlasti da so povezani z določeno dejavnostjo;
(c)
opredelitev posebnih pogojev, pod katerimi se lahko vavčerji povrnejo izvajalcu usposabljanja ali drugih dejavnosti prenosa znanja in informiranja.
Člen 7
Izbor organov ali subjektov, ki ponujajo storitve svetovanja
Razpisi za zbiranje predlogov iz člena 15(3) Uredbe (EU) št. 1305/2013 spoštujejo veljavna pravila Unije in nacionalna pravila o javnih naročilih. Pri teh razpisih se ustrezno upošteva, v kolikšni meri vlagatelji izpolnjujejo kvalifikacije iz navedenega člena.
Člen 8
Poslovni načrti
1. Države članice za namene člena 19(5) Uredbe (EU) št. 1305/2013 v primeru podpore iz člena 19(1)(a)(i) in (ii) navedene uredbe ocenijo napredek poslovnih načrtov iz člena 19(4) navedene uredbe v zvezi s pravilnim izvajanjem dejavnosti iz člena 5(1) Delegirane uredbe Komisije (EU) št. 807/2014 (3).
2. V primeru podpore iz člena 19(1)(a)(i) Uredbe (EU) št. 1305/2013, ko se poslovni načrt nanaša na uporabo drugih ukrepov za razvoj podeželja iz navedene uredbe, lahko države članice določijo, da odobritev vloge za podporo zagotavlja tudi dostop do podpore v okviru teh ukrepov. Kadar država članica izkoristi to možnost, zagotovi, da vloga za podporo vključuje potrebne informacije za presojo upravičenosti v okviru teh ukrepov.
Člen 9
Pretvorba enot
1. Kadar so obveznosti iz členov 28, 29 in 34 Uredbe (EU) št. 1305/2013 izražene v enotah, drugačnih od enot iz Priloge II k navedeni uredbi, lahko države članice izračunajo plačila na podlagi teh drugih enot. V takem primeru države članice zagotovijo, da se upoštevajo najvišji letni zneski, ki so upravičeni do podpore EKSRP in so določeni v navedeni prilogi.
2. Razen v primeru plačil za obveznosti glede reje lokalnih pasem, ki jim grozi prenehanje reje, iz člena 28(10)(b) Uredbe (EU) št. 1305/2013 plačil iz členov 28, 29 in 34 navedene uredbe ni mogoče odobriti na glavo velike živine.
Količniki za pretvorbo različnih kategorij živali v glave velike živine so določeni v Prilogi II.
Člen 10
Standardne predpostavke glede dodatnih stroškov in izpada dohodka
1. Države članice lahko na podlagi standardnih predpostavk glede dodatnih stroškov in izpada dohodka določijo znesek plačil za ukrepe ali vrste operacij iz členov 28 do 31, 33 in 34 Uredbe (EU) št. 1305/2013.
2. Države članice v zvezi z izračuni in zadevnimi plačili iz odstavka 1 zagotovijo, da:
(a)
vsebujejo samo preverljive elemente;
(b)
temeljijo na številkah, ki so ustrezno strokovno utemeljene;
(c)
jasno navajajo vir uporabljenih podatkov;
(d)
so razdeljeni tako, da po potrebi upoštevajo regionalne oziroma lokalne pogoje in dejansko rabo zemljišča;
(e)
ne vključujejo elementov, povezanih z naložbenimi stroški.
Člen 11
Kombinacija obveznosti in kombinacija ukrepov
1. Raznovrstne kmetijsko-okoljske-podnebne obveznosti iz člena 28 Uredbe (EU) št. 1305/2013, obveznosti glede ekološkega kmetovanja iz člena 29 navedene uredbe, obveznosti glede dobrobiti živali iz člena 33 navedene uredbe ter gozdarsko-okoljske in podnebne obveznosti iz člena 34 navedene uredbe se lahko kombinirajo, če se dopolnjujejo in so združljive. Države članice svojim programom razvoja podeželja priložijo seznam dovoljenih kombinacij.
2. V primeru kombinacije ukrepov ali različnih obveznosti v okviru enakih ali različnih ukrepov iz odstavka 1 države članice pri določanju ravni podpore upoštevajo določen izpad dohodka in dodatne stroške, ki izhajajo iz zadevne kombinacije.
3. Če operacija spada v okvir dveh ali več ukrepov ali dveh ali več različnih vrst operacij, lahko države članice izdatke pripišejo prevladujočemu ukrepu ali vrsti operacije. Uporablja se stopnja prispevka prevladujočega ukrepa ali vrste operacije.
Člen 12
Nacionalna mreža za podeželje
1. Države članice zagotovijo vzpostavitev in delovanje nacionalne mreže za podeželje iz člena 54 Uredbe (EU) št. 1305/2013 ter začetek izvajanja njenega akcijskega načrta najpozneje 12 mesecev po tem, ko je Komisija odobrila program razvoja podeželja ali, po potrebi, poseben program za vzpostavitev in delovanje nacionalne mreže za podeželje.
2. Strukturo, potrebno za vodenje nacionalne mreže za podeželje, vzpostavijo nacionalni oziroma regionalni pristojni organi ali zunanji izvajalec, izbran na podlagi razpisnega postopka, ali oboji skupaj. Navedena struktura mora omogočati izvajanje vsaj dejavnosti iz člena 54(3)(b) Uredbe (EU) št. 1305/2013.
3. Če se je država članica odločila za poseben program za vzpostavitev in delovanje nacionalne mreže za podeželje, navedeni program vključuje elemente iz dela 3 Priloge I k tej uredbi.
Člen 13
Informiranje in obveščanje javnosti
1. Organ upravljanja odboru za spremljanje informativno predloži strategijo informiranja in obveščanja javnosti ter kakršne koli spremembe te strategije. Strategija se predloži najpozneje šest mesecev po odobritvi programa razvoja podeželja. Organ upravljanja vsaj enkrat na leto obvesti odbor za spremljanje o napredku pri izvajanju strategije informiranja in obveščanja javnosti in njegovi analizi rezultatov ter o informiranju in obveščanju javnosti, ki sta načrtovana za naslednje leto.
2. Podrobna pravila o odgovornostih organa upravljanja in upravičencev v zvezi z informiranjem in obveščanjem javnosti so določena v Prilogi III.
Člen 14
Sistem spremljanja in vrednotenja
1. Skupni sistem spremljanja in vrednotenja iz člena 67 Uredbe (EU) št. 1305/2013 vključuje naslednje elemente:
(a)
intervencijsko logiko, ki izraža medsebojno delovanje prednostnih nalog, prednostnih področij in ukrepov;
(b)
sklop skupnih kazalnikov stanja, rezultata in učinka, vključno s kazalniki, ki se uporabljajo za določitev količinsko opredeljenih ciljev v zvezi s prednostnimi področji razvoja podeželja, ter sklop vnaprej opredeljenih kazalnikov za pregled uspešnosti;
(c)
skupna vprašanja za vrednotenje iz Priloge V;
(d)
zbiranje, hrambo in pošiljanje podatkov;
(e)
redno poročanje o dejavnostih spremljanja in vrednotenja;
(f)
načrt vrednotenja;
(g)
predhodna in naknadna vrednotenja ter vse druge dejavnosti vrednotenja, povezane s programom razvoja podeželja, vključno s tistimi, ki so potrebne za izpolnitev večjih zahtev iz letnih poročil o izvajanju za leti 2017 in 2019 iz člena 50(4) in (5) Uredbe (EU) št. 1303/2013 ter člena 75(3) in (4) Uredbe (EU) št. 1305/2013;
(h)
podporo, s katero se vsem akterjem, odgovornim za spremljanje in vrednotenje, omogoči izpolnjevanje njihovih obveznosti.
2. Sklop skupnih kazalnikov stanja, rezultata in učinka za politiko razvoja podeželja je določen v Prilogi IV. V navedeni prilogi so opredeljeni tudi kazalniki, ki jih je treba uporabiti pri določanju količinsko opredeljenih ciljev v zvezi s prednostnimi področji razvoja podeželja. Pri določanju mejnikov in ciljnih vrednosti za okvir uspešnosti iz točke 2 Priloge II k Uredbi (EU) št. 1303/2013 države članice uporabijo vnaprej opredeljene kazalnike okvira uspešnosti iz točke 5 Priloge IV k tej uredbi ali te kazalnike nadomestijo in/ali dopolnijo z drugimi ustreznimi kazalniki učinka, določenimi v programu razvoja podeželja.
3. Dokumenti tehnične podpore iz Priloge VI so del sistema spremljanja in vrednotenja.
4. Za vrste operacij, pri katerih je morebitni prispevek k prednostnim področjem iz točke 2(a) prvega odstavka člena 5, iz točk 5(a) do (d) prvega odstavka člena 5 in točke 6(a) prvega odstavka člena 5 Uredbe (EU) št. 1305/2013 določen v preglednici iz točke 11(c) dela 1 Priloge I k tej uredbi, elektronski zapis operacij iz člena 70 Uredbe (EU) št. 1305/2013 vključuje zastavico(-e), ki označuje(-jo) primere, v katerih del operacije prispeva k enemu ali več zadevnim prednostnim področjem.
Člen 15
Letno poročilo o izvajanju
Predstavitev letnega poročila o izvajanju iz člena 75 Uredbe (EU) št. 1305/2013 je določena v Prilogi VII k tej uredbi.
Člen 16
Načrt vrednotenja
Minimalne zahteve za načrt vrednotenja iz člena 56(1) Uredbe (EU) št. 1303/2013 so določene v točki 9 dela 1 Priloge I k tej uredbi.
Člen 17
Začetek veljavnosti
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. julija 2014

Labels: 12
15
19
6